ไฟแนนซ์ทูเดย์
...กิตติรัตน์ ณ ระนอง รองนายกฯ และ รมว.คลัง นับเป็นรัฐมนตรีคนแรกในรัฐบาลยิ่งลักษณ์ ที่ถูกฝ่ายค้านยื่นถอดตามรัฐธรรมนูญมาตรา 207 เนื่องจากจงใจใช้อำนาจหน้าที่ขัดต่อรัฐธรรมนูญ มาตรา 84 (4) และมาตรา 75 และเป็นการจงใจใช้อำนาจหน้าที่ขัดต่อ พ.ร.บ.กองทุนการออมแห่งชาติ พ.ศ. 2554 และเข้าข่ายเป็นการปฏิบัติหรือละเว้นการปฏิบัติหน้าที่โดยมิชอบ ตามประมวลกฎหมายอาญา มาตรา 157 กรณีไม่จัดตั้งกองทุนการออมแห่งชาติ
4 มิ.ย. 2556

...กิตติรัตน์ ณ ระนอง รองนายกฯ และ รมว.คลัง นับเป็นรัฐมนตรีคนแรกในรัฐบาลยิ่งลักษณ์ ที่ถูกฝ่ายค้านยื่นถอดตามรัฐธรรมนูญมาตรา 207 เนื่องจากจงใจใช้อำนาจหน้าที่ขัดต่อรัฐธรรมนูญ มาตรา 84 (4) และมาตรา 75 และเป็นการจงใจใช้อำนาจหน้าที่ขัดต่อ พ.ร.บ.กองทุนการออมแห่งชาติ พ.ศ. 2554 และเข้าข่ายเป็นการปฏิบัติหรือละเว้นการปฏิบัติหน้าที่โดยมิชอบ ตามประมวลกฎหมายอาญา มาตรา 157 กรณีไม่จัดตั้งกองทุนการออมแห่งชาติ 
คนต้นเรื่อง กรณ์ จาติกวณิช รองหัวหน้าพรรคประชาธิปัตย์ ลับดาบมาหลายเดือน ในที่สุดดาบก็คมพอที่จะฟันว่ากฎหมายฉบับนี้มีผลต่อประชาชน 10 ล้านคน ที่รอใช้สิทธิจากการเข้ามาเป็นสมาชิก กอช. แต่ รมว.คลังเพิกเฉยที่จะปฏิบัติตามกฎหมาย เพราะอาจจะเห็นว่าเป็นกฎหมายที่ออกโดย ปชป. จึงดองเค็มเรื่องนี้
เรื่องนี้ไม่ว่า กรณ์ หรือ กิตติรัตน์ จะแพ้ แต่ที่แน่ๆ คนที่แพ้ไปแล้วคือประชาชนคนมีรายได้น้อยทั้งหลาย ที่ไม่ได้อะไรจากความขัดแย้งทางการเมือง
...ประชุม ครม.วันนี้ จะไม่มีเงาของกิตติรัตน์นั่งข้างนายกฯ ยิ่งลักษณ์ เพราะจะบินไปสัมมนาเรื่องน้ำที่ญี่ปุ่น 23 วัน แต่ดูวาระการประชุม ครม.แล้ว ยังไม่มีอะไรเป็นไฮไลต์ที่น่าจับตา
...เมื่อนายว่าก็เลยต้องพลอยกันไปด้วย ยามนี้ข้าราชการกระทรวงการคลัง มีครกอย่างเดียวอยู่บนโต๊ะทำงาน ไม่ว่าจะเป็นเรื่องใหญ่เรื่องเล็กมักจะไม่ค่อยมีคำตอบ ใช้วิธีเงียบสยบความวุ่นวาย มีเรื่องอะไรปูดขึ้นมาเป็นข่าวก็ใช้วิธีการมองทิศทางลมก่อนที่จะอ้าปากชี้แจงข้อมูลว่าข้อเท็จจริงคืออะไร กลัวออฟไซด์ เจอกรณีของ พี่ด้ง สุภา ปิยะจิตติ รองปลัดคลัง เป็นตัวอย่างแล้ว ทุกคนระมัดระวังตัวมากจนน่ารำคาญ ทำอย่างนี้ขอบอกว่าประชาชนเสียประโยชน์ที่จะได้รับรู้ข้อมูลข่าวสาร
...เบญจา หลุยเจริญ อธิบดีกรมศุลกากร ยืดอกแบบชายสามศอก ยอมรับแบบแมนมากๆ กรณีที่กรมศุลฯ ทำตัวเลขส่งออกเดือน เม.ย.ผิดไปตัวเดียว ทำให้วุ่นวายไปทั้งบาง เมื่อขอโทษแล้วอธิบดีกรมศุลฯ ก็สั่งยกเครื่องการจัดเก็บการคำนวณข้อมูลนำเข้าและส่งออกของกรมศุลฯ ใหม่ ผิดแล้วแก้ไขสังคมให้อภัยค่ะท่าน